ବିଜେପିର ରାଜ୍ୟ ସଭାପତି ବସନ୍ତ ପଣ୍ଡାଙ୍କ ପ୍ରାର୍ଥୀତ୍ୱକୁ ନେଇ କଳାହାଣ୍ଡି ରାଜନୀତିରେ ବଢୁଛି ଅସନ୍ତୋଷ! | Sambad\nବିଜେପିର ରାଜ୍ୟ ସଭାପତି ବସନ୍ତ ପଣ୍ଡାଙ୍କ ପ୍ରାର୍ଥୀତ୍ୱକୁ ନେଇ କଳାହାଣ୍ଡି ରାଜନୀତିରେ ବଢୁଛି ଅସନ୍ତୋଷ!\nଭୁବନେଶ୍ୱର : ବିଜେପି କଳାହାଣ୍ଡି ଲୋକସଭା ଆସନ ପାଇଁ ରାଜ୍ୟ ସଭାପତି ବସନ୍ତ ପଣ୍ଡାଙ୍କୁ ପ୍ରାର୍ଥୀ ଘୋଷଣା ହେବା ପରେ ଦଳୀୟ ଶିବିରରୁ ଉଠିଛି ବିଦ୍ରୋହର ସ୍ୱର । ଦଳର ସେନାପତିଙ୍କ ବିରୋଧରେ ଖୋଦ ଦଳର ସିପାହୀ ବିଦ୍ରୋହ ଆରମ୍ଭ କରିଛନ୍ତି । ସିଧାସଳଖ ନ ହେଲେ ମଧ୍ୟ ବୁଲେଇ ବଙ୍କେଇ ଦଳୀୟ ନେତୃତ୍ୱ ଓ ବସନ୍ତ ପଣ୍ଡାଙ୍କ ବିରୋଧରେ କ୍ଷୋଭ ପ୍ରକାଶ କରିଛନ୍ତି କଳାହାଣ୍ଡି ଆସନ ପାଇଁ ଆଶାୟୀ ଥିବା ପ୍ରାର୍ଥୀ ପ୍ରଦୀପ୍ତ ନାୟକ । ଏପରିକି କଳାହାଣ୍ଡି ଆସନରେ ବସନ୍ତ ପଣ୍ଡା ଜିତିବା ସମ୍ଭବ ହେବନି ବୋଲି ରୋକଠୋକ ଜଣାଇଛନ୍ତି ପ୍ରଦୀପ୍ତ ।\nବସନ୍ତ ସାଂସଦ ପ୍ରାର୍ଥୀ ଭାବେ କେତେଦୂର କଳାହାଣ୍ଡିରେ କେତେ ସଫଳ ହେବେ ତାହାକୁ ନେଇ ପ୍ରଶ୍ନ ଉଠାଇଛନ୍ତି ପ୍ରଦୀପ୍ତ । ବସନ୍ତ କେବେ କଳାହାଣ୍ଡି ଜିଲ୍ଲାରେ ବୁଲି ନାହାନ୍ତି, ତେଣୁ କଳାହାଣ୍ଡିରେ ଜିତିବା କେବେ ସମ୍ଭବ ହେବ ନାହିଁ ବୋଲି କହିଛନ୍ତି ପ୍ରଦୀପ୍ତ । କାରଣ ବସନ୍ତ ନୂଆପଡା ଅଞ୍ଚଳରୁ ହୋଇଥିବା ବେଳେ କଳାହାଣ୍ଡି ବାସିନ୍ଦା ତାଙ୍କୁ ଗ୍ରହଣ କରିବେନି ବୋଲି ରୋକଠୋକ କହିଛନ୍ତି ପ୍ରଦୀପ୍ତ । ଏହାଛଡା କଳାହାଣ୍ଡିରେ କର୍ମୀମାନେ ବସନ୍ତଙ୍କ ପ୍ରାଥୀତ୍ୱକୁ ନେଇ ଅସନ୍ତୋଷ ପ୍ରକାଶ କରିଥିବା ବେଳେ ସେ ଏଠାରେ ଜିତିପାରିବେ ନାହିଁ । ତେଣୁ ତାଙ୍କ ଟିକେଟକୁ ପରିବର୍ତ୍ତନ କରାଯାଉ ବୋଲି କର୍ମୀ ମାନେ ଚାହୁଁଥିବା କହିଛନ୍ତି ପ୍ରଦୀପ୍ତ ।
